Kommunen kjører ut vann til innbyggere som er fri - Framtid i Nord
Kommunen kjører ut vann til innbyggere som er fri
- Ønsker å være behjelpelige.
Ordfører Svein O. Leiros i Kåfjord. Foto: Torbjørn O. Karlsen
Publisert: 09 mars 2018 14:19 Sist oppdatert: 09 mars 2018 14:19
Frostproblemet i regionen har de siste par ukene vært nokså ekstremt, og flere innbyggere over hele Nord-Troms er som resultat blitt helt fri for vann.
Ordfører i Kåfjord, Svein O. Leiros, sier de i dag har tatt avgjørelse på at de skal kjøre ut med vann til innbyggere som ønsker og trenger vann.
- Dette gjør vi fordi det er kjempetrasig å bli fri for vann, og nå har det vært en ekstrem situasjon i det siste, sier han.
- Vi får daglige henvendelser til kommunen om vannmangel, og da ønsker vi å være behjelpelige, legger han til.
Egen vannbil
Kåfjord kommune kjøpte inn en godkjent vannbil for noen år siden, og denne kommer de til å bruke til å kjøre ut vann til innbyggerne to-tre ganger i uka fram til situasjonen bedrer seg.
- Dette gjør vi til kostpris, og innbyggere som vil benytte seg av tilbudet kan ta kontakt med kommunen, sier Leiros.
De som vil ha vannlevering må ha egne dunker klare når vannbilen kommer.
Private vannverk mest utsatt
Problemet har tatt seg opp de siste 14 dagene - etter en lang frostperiode. Det er spesielt de som har private vannverk som er berørt, da det ikke har vært tilsig av vann i brønnene og de derfor er tømt.
- De med kommunalt vann er ikke like plaget, for der klarer vi å tine når og hvis det fryser.
I Kåfjord er innbyggere over hele kommunen fri for vann, men de fleste henvendelsene har kommet fra Manndalen og Birtavarre, og fra de som bor mellom Olderdalen og Birtavarre, ifølge ordføreren.
Vannet som kjøres ut egner seg ikke til drikkevann eller matlaging. Mer informasjon finnes på kommunens hjemmeside.